ועדת העבודה, הרווחה והבריאות, כנסת 18, פרוטוקול מספר 525, 2011-07-21 00:00

חיים כץ: אני פותח את ישיבת ועדת העבודה, הרווחה והבריאות.

חיים כץ: יום חמישי, י"ט בתמוז, ה-21 ביולי 2011.

חיים כץ: על סדר היום הצעת חוק המועצה הארצית לביטחון תזונתי, התשע"א-2011, דיון מחדש לפי סעיף 110 לתקנון הכנסת.

חיים כץ: אני מבין שמשרד הרווחה ביקש רביזיה.

חיים כץ: אנחנו פותחים את הדיון ואנחנו שואלים אם משרדי הממשלה לא יודעים לסכם ביניהם.

חיים כץ: כל יום אתם באים ומבקשים משהו אחר.

חיים כץ: איך אתם רוצים שנגיב?

חיים כץ: הרביזיה מתואמת עם השרים?

חיים כץ: קיבלנו מה שביקשתם, אבל בא משרד האוצר ואמר הפוך.

חיים כץ: הוא רצה למשוך.

חיים כץ: הלכנו לקראת משרד האוצר, אמרו בסדר ועכשיו אתם מגישים רביזיה.

חיים כץ: אני מציע לכם למשוך את הרביזיה.

חיים כץ: תגישו את ההסתייגות.

חיים כץ: אם תעבירו את ההסתייגות, קיבלתם את מה שרציתם.

חיים כץ: אם לא תעבירו את ההסתייגות, משרד האוצר קיבל את מה שהוא רצה.

חיים כץ: אתם לא יכולים לשים את הוועדה בין המשרדים כך שאני אצטרך להעדיף משרד אחד על פני השני.

חיים כץ: יש לכם את האופציה בדרך ההסתייגות לקבל את מה שאתם רוצים.

אברהם מיכאלי: יד ימין לא יודעת מה עושה יד שמאל.

חיים כץ: כן.

חיים כץ: אפשר להשתגע.

חנה נויברגר: אני אענה.

חיים כץ: לפרוטוקול, שם ותפקיד.

חנה נויברגר: אני עורכת נויברגר ממשרד הרווחה.

חנה נויברגר: אני רוצה לומר שאני חושבת שיש כאן איזו טעות שמשרד האוצר בכלל נכנס לכאן.

חנה נויברגר: יש לי את הפרוטוקול של ועדת שרים שם החוק הזה עלה לדיון ולגבי סעיף 3 כתוב בפירוש שסעיף 3 שעניינו עקרונות יסוד ישונה ויתוקן בתיאום ובהסכמה עם משרד המשפטים ומשרד הרווחה והשירותים החברתיים.

חנה נויברגר: אם למשרד האוצר לא נראה החוק בזמנו, היה יכול להגיש ערר מיד אחרי שהוא עבר בוועדת שרים.

חנה נויברגר: הוא לא הגיש ערר ועכשיו טוען שזה צריך להיות בתיאום עם משרד האוצר.

אברהם מיכאלי: את הוויכוחים האלה תעשו בממשלה ולא בכנסת.

אברהם מיכאלי: תבואו אלינו עם עמדה ממשלתית אחת ולא בשתי דעות.

חנה נויברגר: אנחנו גם הגשנו לוועדת שרים לחקיקה בקשה לדיון חוזר ביום ראשון.

חנה נויברגר: ועדת שרים תכריע בין שני המשרדים.

חיים כץ: בסדר גמור.

דב בארי: אני מציע לידידתי ממשרד הרווחה לקרוא את כל החלטת ועדת שרים ולראות שבסוף כתוב שהכל בתיאום עם משרד האוצר.

חנה נויברגר: את סעיף 3 הוציאו.

דב בארי: זה נאמר לא פעם ולא פעמיים בדיונים לקראת ההצעה הזאת.

חיים כץ: ולכן אנחנו מצביעים.

חיים כץ: אני מציע להוריד את הרביזיה.

חיים כץ: אנחנו מצביעים על הורדת הרביזיה.

חיים כץ: ה צ ב ע ה הרביזיה הוסרה תודה רבה.

חיים כץ: הרביזיה הוסרה.

חיים כץ: ההסתייגות שלך יכולה להישאר ואת יכולה לפנות לממשלה, לוועדת שרים, ואני מקווה שיד ימין תדע מה עושה יד שמאל והעסק יתנהל בצורה יותר טובה.

דב בארי: אני רוצה לציין למען הפרוטוקול שאני מבקש לשמור זכות לשר האוצר גם להגיש הסתייגות.

חיים כץ: לא צריך.

חיים כץ: עזוב.

חיים כץ: קודם כל, אתה לא יכול.

חיים כץ: שנית, אני רוצה שתבין.

חיים כץ: אם ההסתייגות שלה מתקבלת, לשר האוצר אין מה לעשות והוא יוצא מהחוק.

חיים כץ: אם ההסתייגות שלה לא מתקבלת, שר האוצר בתוך המגרש.

חיים כץ: ילך שר האוצר ויעשה לו לובי להצבעה.

חיים כץ: הוא לא צריך להגיש הסתייגות.

חיים כץ: ינצח בהצבעה, הוא יהיה בפנים.

חיים כץ: יפסיד בהצבעה, הוא יהיה בחוץ.

חיים כץ: תודה רבה.

חיים כץ: הישיבה נעולה.